
A rendszeres testmozgás és a környezeti faktorainak hatása a depresszív tünetek megjelenésére

Kulcsszavak: testmozgás; depresszió; mentális egészség; sportolási szokások; környezeti tényezők
A pályamunkám azt vizsgálja, hogy a rendszeres testmozgás, valamint a tevékenység közben érvényesülő környezeti tényezők csökkenthetik-e a depresszív tünetek megjelenésének valószínűségét ,A depresszió, amely az egyik legjelentősebb munkaképtelenséget okozó betegség, gyógyszeres és nem gyógyszeres kezelésekkel hatékonyan kezelhető, de a fizikai inaktivitás növeli a kialakulás esélyét. A rendszeres sportolás jótékony hatásait hormonális mechanizmusok (pl. endorfin- és szerotonintermelés) és társas hatások (pl. sportklubok légköre) révén fejti ki, amelyek mentális egészségünket javítják.
A kutatás célja annak feltárása volt, hogy a sport különböző formái és körülményei hogyan befolyásolják a depresszív tünetek megjelenését. A kérdőíves vizsgálat 151 fő részvételével készült, akik mentális állapotukat Beck-skála segítségével értékelték. Az eredmények alapján a heti 1-4 alkalommal végzett testmozgás csökkentette a depresszív tüneteket, míg a túlzott (heti 5-7 alkalom) fizikai aktivitás negatív hatással járt. A csoportos edzések kedvezőbb eredményeket hoztak, mint az egyéni sportolás. A sport típusát tekintve az aciklikus mozgásformák (pl. csapatsportok) előnyösebbek voltak a ciklikusakkal szemben, a nyújtás gyakorisága pedig szintén pozitív hatást mutatott, míg a zenei háttér hatása vegyes eredményekkel járt.
A környezeti tényezők közül a szabadtéri sportolás bizonyult a legkedvezőbbnek. Az otthoni edzések és a konditermi környezet kevésbé támogatták a mentális jólétet. Bár a vizes közeg és a testi kontaktok vizsgálata alacsony válaszadói szám miatt nem megbízható, az előzetes eredmények szerint ezek is fontos szerepet játszhatnak a sport antidepresszáns hatásában.
A dolgozat rávilágít arra, hogy a sport mentális egészségre gyakorolt hatásának maximalizálásához fontos a megfelelő mennyiség, körülmények és edzésforma kiválasztása. A jövőbeni kutatások célja lehet ezen tényezők terápiás alkalmazásának pontosítása.



